Tuulbʼaletz uvaʼs nikich talt Xhun viyolbʼal quBʼaal Tiuxh tu txʼavaʼ uvaʼ yeʼl xaol jeqlich s-tuul,
tul txhaqax bʼen jolol inqʼa oksan yol vatz Tiuxh taʼn inqʼa iqʼesal tuqʼeʼybʼal tijaq imam Israeel,
een atichaq tu tenam Jerusaleen.
Ant txhaqax jolt inqʼa leviich tiqleʼm.
Yaʼne tal vet Xhun inuqul u yol,
s-tiʼ uvaʼ jabʼilich Xhun.
Pet yeʼxhkam imuq Xhun talax vinuqul,
tiʼ uvaʼ jitich aʼ Xhune u Kriisto.
Tul ech tal Xhun s-eche:
—Jit ine u Kriisto,
—xeʼt Xhun.
Tul echaq motx tal te Xhun s-eche:
—¿Jaʼletz axh bʼa?
Pet ¿maq axh Eliias?
—xeʼtaqe.
Tul ech tal Xhun s-eche:
—Yeʼle.
Jit in Eliias,
—xeʼt Xhun.
Tul echaq motx tal te Xhun s-eche:
—¿Maqetz aʼ,
axhe u qʼexsan tetz viyol quBʼaal Tiuxh uvaʼ tzʼibʼamal ka taʼn Moisees?
—xeʼtaqe.
Yaʼne ech tal Xhun s-eche:
—Yeʼle.
Jit ine,
—xeʼt Xhun.
Yaʼne echaq tal te Xhun s-eche:
—¿Aletz inuqul bʼa s-qe jaʼl axh?
Tan bʼen nal qal inuqul te inqʼa qat motx txhaqon tzaan oʼ.
Pet antetzxh axh alon jaʼletz axh,
—xeʼtaqe.
Yaʼne ech tal Xhun s-eche:
—Ine uvaʼ alel ka inqʼa yol s-tiʼ taʼn Isaiias,
u qʼexsanich tetz viyol quBʼaal Tiuxh.
Aʼ tal ka uvaʼ een laʼ bʼen sichʼink vaʼl xaol tu txʼavaʼ uvaʼ yeʼl xaol jeqlel s-tuul.
Tul ech laʼ tal s-eche:
«Jikbʼavaqxh etibʼ vatz u quBʼaal uvaʼ tuleʼ,
eche laʼ ijikbʼixsal vaʼq bʼey tiʼ ipal paʼl vaʼq mam iqʼesal,»
chich u yol,
—xeʼt Xhun.
Poro antich jolol inqʼa fariseeo xoʼl inqʼa txhaqax tzaan tiʼ tabʼil te Xhun kamich u tiqleʼm Xhun.
Tul echaq motx tabʼi te Xhun s-eche:
—¿Keʼchetz nik aaqʼt kuʼ inqʼa xaol bʼa xeʼ aʼ,
oq jit axh u Kriisto,
tul oq jit axh Eliias,
atz oq jit axh u qʼexsan tetz viyol quBʼaal Tiuxh?
—xeʼtaqe.
Yaʼne ech tal Xhun s-eche:
—Bʼantan xeʼ aʼ kuxh nik vaqʼvat kuʼ inqʼa xaol.
Pet il vet invaʼl u Vinaq at s-quxoʼl uvaʼ yeʼx etootzaqitaʼ.
Poro u Vinaq uvaʼe,
tan atxhteʼe s-naʼya.
Tul tira palnaʼq tiqleʼm sinviʼ.
Echetz jitoq inkʼulel uvaʼ laʼ inchiteʼl ichichʼ xaʼp t-toq,
—xeʼt Xhun te inqʼa txhaq.
Poro een ibʼanvat inqʼa yol inqʼae tu tenam Vetaavara,
jala el u xaomla aʼ u Jordaan tal uvaʼ nikich taqʼvat kuʼ Xhun inqʼa xaol xeʼ aʼ.
Echetz vet eqal,
tul til Xhun taqʼbʼ Jesuus s-kʼatza.
Tul ech tal Xhun s-eche:
—Il naq u Vinaq jay tuleʼ,
uvaʼ toq oksaloq vatz Tiuxh,
eche nik toksal vaʼq chelem karneʼl vatz Tiuxh.
Tan quBʼaal Tiuxh qat aqʼon tzaan tiʼ ikuyux vipaʼv inqʼa xaol,
tul yeʼ laʼ bʼen vet tu kʼaxkʼo tiʼ itxhojt inqʼa ipaʼv,
kʼuxh kamxh xaolil vatz txʼavaʼ.
Aʼetz u Vinaqe,
uvaʼ ech nikich val s-tiʼ s-eche:
«U Vinaq uvaʼ yaʼn tul s-viʼ,
tan tira palnaʼq tiqleʼm sinviʼ.
Tul atxhteʼe s-naʼya.
Tan aʼe,
uvaʼ aʼxh naʼy tatin sinvatz,»
kʼuxh chich in sete.
Poro yeʼich vootzaql u tiqleʼm u Vinaq uvaʼe.
Pet aʼetz itxaʼk uvaʼ nik vaqʼ kuʼ ex xeʼ aʼ,
tiʼ uvaʼ jankʼalxh oʼ,
inqʼa tij imam Israeel,
laʼ ootzaqin u tiqleʼm u Vinaq uvaʼe,
—xeʼt Xhun.
Tul ibʼaxabʼsaat Xhun talax paqte,
tiʼ uvaʼ kamich u tiqleʼm Jesuus.
Tul ech tal Xhun s-eche:
—Yeʼichetz vootzaqle oq Kriistoich tiqleʼm u Vinaq uvaʼe.
Pet taʼn kuxh vootzaqliche uvaʼ quBʼaal Tiuxh txhaqon in tiʼ taqʼax kuʼ inqʼa xaol xeʼ aʼ,
inqʼa nikich titzʼa tibʼ t-inqʼa ipaʼv.
Tul sebʼtichetz vaqʼt kuʼ inqʼa xaol xeʼ aʼ,
tul ech tal quBʼaal Tiuxh s-ve s-eche:
«Atetz vaʼl u Vinaq uvaʼ toq eel ikuʼl vinTiuxhil s-tiibʼa.
Tul toq eel tatin s-tiibʼa.
Aʼetz uvaʼe,
laʼ aqʼon vinTiuxhil tetaanima,
tiʼ ijalp vetxumbʼal sinvatz,»
xeʼt quBʼaal Tiuxh s-ve.
Antxhtuʼ.
Tan viletz ikuʼl viTiuxhil Tiuxh tiibʼa Jesuus,
eche paraamuxh.
Tul atin s-tiibʼa.
Echetz vootzaqit vete u tiqleʼm Jesuus.
Inetzxh ilon ikuʼl viTiuxhil Tiuxh tiibʼa Jesuus,
echetz nik valte sete uvaʼ iKʼaolxh quBʼaal Tiuxh Jesuus,
—xeʼt Xhun.